b'\n_START_ARTICLE_\nOvojni\xc4\x8dni glikoprotein gp120\n_START_PARAGRAPH_\nOvojni\xc4\x8dni glikoprotein gp120 ali samo gp120 je glikoprotein, ki se nahaja na povr\xc5\xa1ini virusne ovojnice virusa HIV. \xc5\xa0tevilka v imenu izhaja iz njegove molekulske mase, ki zna\xc5\xa1a 120 kilodaltonov. Ima klju\xc4\x8dno vlogo pri vstopu v gostiteljevo celico, saj prepozna receptorje CD4 na njeni povr\xc5\xa1ini; ti receptorji se nahajajo zlasti na povr\xc5\xa1ini celic pomagalk._NEWLINE_Glikoprotein gp120 je vezan na virusno ovojnico preko nekovalentne vezi na transmembranski glikoprotein gp41. Na receptor CD4 se ve\xc5\xbee zlasti preko elektrostatskih vezi, sodelujejo pa tudi van der Waalsove sile in vodikove vezi.\n_START_SECTION_\nVstop virusa HIV v celico\n_START_PARAGRAPH_\nV za\xc4\x8detnih stopnjah oku\xc5\xbebe celice z virusom HIV se ovojni\xc4\x8dni glikoprotein gp120 ve\xc5\xbee na celi\xc4\x8dni receptor CD4; pri tem je pomembna tudi interakcija virusa s koreceptorjem CCR5 ali CCXR4.\n_START_SECTION_\nTar\xc4\x8da za cepiva\n_START_PARAGRAPH_\nKer je vezava virusa na receptor CD4 eden od najprej prepoznanih korakov oku\xc5\xbebe, je bil gp120 med prvimi tar\xc4\x8dami ra razvoj cepiva proti HIV-u. Oviro so predstavljale kemijske in strukturne lastnosti gp120, ki ote\xc5\xbeujejo vezavo protitelesa nanj. Glikoprotein gp120 lahko zaradi \xc5\xa1ibke vezave na gp41 tudi zlahka zapusti virusno povr\xc5\xa1ino in se v okolici ulovi na celice pomagalke. Prepoznali so ohranjajo\xc4\x8do regijo glikoproteina gp120, ki je vklju\xc4\x8dena v metastabilno vezavo gp120 na CD4, in dosegli ciljno vezavo \xc5\xa1iroko nevtralizirajo\xc4\x8dega protitelesa b12 na to regijo._NEWLINE_Na 17. Mednarodni konferenci o AIDSU leta 2008 so predstavili novo mo\xc5\xbenost razvoja cepiva na osnovi hidrolize oziroma cepitve gp120, ki bi prepre\xc4\x8dila njegovo vezavo na limfocite. Gre za protitelesa IgA, ki so sicer prisotni v krvi vseh posameznikov, a so glede njihove vloge pri prepre\xc4\x8devanju oku\xc5\xbebe s HIV-om nanje postali pozorni zaradi odkritja, da so bolniki z eritematoznim lupusom, ki imajo nenormalno povi\xc5\xa1ane vrednosti IgA, nepri\xc4\x8dakovano v veliki meri odporni proti oku\xc5\xbebi s HIV-om. Raziskovalci so potrdili, da pre\xc4\x8di\xc5\xa1\xc4\x8den IgA iz krvna krvne plazme in sline HIV-seronegativnih posameznikov cepi gp120 veliko u\xc4\x8dinkovitej\xc5\xa1e kot IgG, ki je sicer prisoten v krvi v ve\xc4\x8dji koli\xc4\x8dini. To nakazuje, da bi morda lahko bil IgA v velikih odmerkih u\xc4\x8dinkovito sredstvo pri \xc5\xbee oku\xc5\xbeenih bolnikih. Naslednja stopnja je odkritje cepiva, ki bi spodbudilo telo k pove\xc4\x8dani proizvodnji IgA.\n_START_SECTION_\nDemenca pri oku\xc5\xbebi s HIV\n_START_PARAGRAPH_\nVirus HIV lahko vstopi v osrednje \xc5\xbeiv\xc4\x8devje \xc5\xbee kmalu po oku\xc5\xbebi preko oku\xc5\xbeenih monocitov/makrofagov. V osrednjem \xc5\xbeiv\xc4\x8devju se lahko gp120 nahaja na povr\xc5\xa1ini virusa ali celic, v katerih se razmno\xc5\xbeuje (monociti/makrofagi, mikroglija) ter se spro\xc5\xa1\xc4\x8da iz njihove povr\xc5\xa1ine v okolico. Ovojni\xc4\x8dni glikoprotein gp120 lahko uni\xc4\x8duje nevrone posredno ali neposredno. Eden od neposrednih na\xc4\x8dinov je aktivacija monocitov/makrofagov ali celic mikroglije s pomo\xc4\x8djo gp120, kar spro\xc5\xbei spro\xc5\xa1\xc4\x8danje citokinov, zlasti TNF-\xce\xb1 in IL-1\xce\xb2, ki delujeta \xc5\xa1kodljivo na \xc5\xbeiv\xc4\x8dne celice zaradi prekomerne stimulacije njihovih receptorjev NMDA. TNF-\xce\xb1 nadalje sodeluje tudi z nekaterimi drugimi provnetnimi mediatorji, ki izkazujejo nevrotoksi\xc4\x8dne u\xc4\x8dinke. Tako TNF-\xce\xb1 kot IL-1\xce\xb2 lahko pove\xc4\x8data prepustnost krvno-mo\xc5\xbeganske pregrade, kar omogo\xc4\x8di nadaljnjo vstopanje oku\xc5\xbeenih monocitov v mo\xc5\xbegane.'